62024TJ0691
RETTENS DOM (Anden Afdeling, sat med fem dommere)
4. marts 2026 (
*1
)
»Præjudiciel forelæggelse – toldunion – den fælles toldtarif – kombineret nomenklatur – tarifering – pos. 2206 – underposition 22060031, 22060051, 22060081, 22060039 og 22060059 – drikkevarer bestående af gæret æblesaft, hvis andel af alkohol hidrørende fra andre planter end æbler, afhængigt af typen af drikkevaren, er på mindst 48%, 50%, 51%, 52% eller 53% i forhold til andelen af alkohol hidrørende fra gæring af æbler, og som frembyder de organoleptiske kendetegn for æblecider«
I sag T-691/24,
angående en anmodning om præjudiciel afgørelse i henhold til artikel 267 TEUF, indgivet af Înalta Curte de Casaţie şi Justiţie (kassationsdomstol, Rumænien) ved afgørelse af 1. oktober 2024, indgået til Domstolen den 19. december 2024, i sagen
Agenţia Naţională de Administrare Fiscală (ANAF),
Direcţia Generală de Administrare a Marilor Contribuabili
mod
Heineken România S.A.,
har
RETTEN (Anden Afdeling, sat med fem dommere),
sammensat af afdelingsformanden, N. Półtorak, samt dommerne G. Hesse, G. Steinfatt, D. Petrlík og I. Dimitrakopoulos (refererende dommer),
generaladvokat: M. Brkan,
justitssekretær: V. Di Bucci,
på grundlag af Domstolens fremsendelse af anmodningen om præjudiciel afgørelse til Retten den 17. januar 2025 i henhold til artikel 50b, stk. 3, i statutten for Den Europæiske Unions Domstol,
henset til det sagsområde, der er omhandlet i artikel 50b, stk. 1, litra d), i statutten for Den Europæiske Unions Domstol, og til den omstændighed, at der ikke foreligger et selvstændigt spørgsmål vedrørende fortolkningen som omhandlet i nævnte statuts artikel 50b, stk. 2,
på grundlag af den skriftlige forhandling,
efter at der er afgivet indlæg af:
–
Heineken România ved avocaţi V. Bogrea, A.-M. Iordache og V. Peligrad,
–
den rumænske regering ved R. Antonie, M. Chicu og E. Gane, som befuldmægtigede,
–
Irland ved Chief State Solicitor M. Browne samt T. Breen, T. Donnelly og A. Joyce, som befuldmægtigede,
–
den spanske regering ved A. Pérez-Zurita Gutiérrez, som befuldmægtiget,
–
Europa-Kommissionen ved M. Björkland, A. Demeneix og T. Isacu de Groot, som befuldmægtigede,
og idet Domstolen efter at have hørt generaladvokaten har besluttet, at sagen skal pådømmes uden forslag til afgørelse,
afsagt følgende
Dom
1
Anmodningen om præjudiciel afgørelse vedrører fortolkningen af toldunderposition 22060031, 22060051, 22060081, 22060039 og 22060059 i den kombinerede nomenklatur (herefter »KN«), der er indeholdt i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT 1987, L 256, s. 1), som ændret ved Kommissionens gennemførelsesforordning (EU) nr. 1101/2014 af 16. oktober 2014 (EUT 2014, L 312, s. 1) og Kommissionens gennemførelsesforordning (EU) 2015/1754 af 6. oktober 2015 (EUT 2015, L 285, s. 1).
2
Anmodningen er blevet indgivet i forbindelse med en sag mellem på den ene side Heineken România S.A. og på den anden side Agenția Națională de Administrare Fiscală (ANAF) (den nationale styrelse for skatter og afgifter, Rumænien) og Direcția Generală de Administrare a Marilor Contribuabili (generaldirektoratet for forvaltning af store skatteydere, Rumænien) vedrørende tariferingen af alkoholholdige drikkevarer af mærket Strongbow, som dette selskab har indført i Rumænien.
Retsforskrifter
HS
3
Det harmoniserede varebeskrivelses- og varenomenklatursystem (herefter »HS«) blev udarbejdet af Toldsamarbejdsrådet, nu Verdenstoldorganisationen (WCO), som blev oprettet ved konventionen om oprettelse af Toldsamarbejdsrådet, undertegnet i Bruxelles den 15. december 1950. HS blev oprettet ved den internationale konvention om det harmoniserede varebeskrivelses- og varenomenklatursystem, der blev undertegnet i Bruxelles den 14. juni 1983 (United Nations Treaty Series, bind 1503, s. 4, nr. 25910 (1988)), og som sammen med ændringsprotokollen hertil af 24. juni 1986 blev godkendt på Det Europæiske Økonomiske Fællesskabs vegne ved Rådets afgørelse 87/369/EØF af 7. april 1987 (EFT 1987, L 198, s. 1).
4
I henhold til den nævnte konventions artikel 3, stk. 1, litra a), nr. 2), forpligter hver af de kontraherende parter sig til at anvende de almindelige tariferingsbestemmelser vedrørende HS samt alle bestemmelser til de forskellige afsnit, kapitler og underpositioner i denne konvention og til ikke at ændre omfanget af afsnittene, kapitlerne, positionerne eller underpositionerne.
5
De forklarende bemærkninger til HS udarbejdes af Verdenstoldorganisationen i overensstemmelse med den nævnte konventions bestemmelser.
6
I den affattelse af HS fra 2012, der finder anvendelse på de faktiske omstændigheder i tvisten i hovedsagen, har pos. 2206 overskriften »Andre gærede drikkevarer ([f.eks.] æblecider, pærecider og mjød); blandinger af gærede drikkevarer samt blandinger af gærede drikkevarer med ikke-alkoholholdige drikkevarer, ikke andetsteds tariferet«.
7
I de forklarende bemærkninger til pos. 2206 i HS, der svarer til toldpos. 2206 i KN, er æblecider defineret som »en alkoholholdig drikkevare, fremstillet ved gæring af æblesaft«.
8
Af de nævnte bemærkninger fremgår endvidere:
»Alle disse drikkevarer kan være naturligt mousserende eller være tilsat karbondioxid. De hører også under denne position, selv om de er tilsat alkohol, eller alkoholindholdet er forøget ved yderligere gæring[,] forudsat den fremkomne drikkevare bevarer karakteren af en vare henhørende under denne position.«
9
Pos. 2208 i HS, som svarer til toldpos. 2208 i KN, har overskriften »Ethanol (ethylalkohol), ikke denatureret, med et alkoholindhold på under 80% vol.; spiritus, likør og andre spiritusholdige drikkevarer«.
10
De forklarende bemærkninger til HS vedrørende pos. 2208 har følgende ordlyd:
»Positionen omfatter, uden hensyn til alkoholstyrken:
[...]
B.
Likører er spiritusholdige drikkevarer, der er tilsat sukker, honning eller andre naturlige sødemidler og ekstrakter eller essenser ([f.eks.] spiritusholdige drikkevarer fremstillet ved destillation eller ved [at] blande ethylalkohol eller destilleret spiritus med en eller flere af følgende: frugter, blomster eller andre plantedele, ekstrakter, essenser, flygtige vegetabilske olier eller saft, også koncentreret). Denne produktgruppe omfatter også likører med indhold af sukkerkrystaller, likører på basis af frugtsaft, æggelikør, urtelikør, bærlikør, krydderilikør, telikør, chokoladelikør, mælkelikør og honninglikør.
[...]«
11
Det fremgår ligeledes af de forklarende bemærkninger til pos. 2208 i HS, at alkoholholdige drikkevarer, der fremstilles ved gæring, og som henhører under pos. 2203-2206, er undtaget fra denne position.
12
Ifølge punkt 8 i de forklarende bemærkninger til HS vedrørende almindelig tariferingsbestemmelse 3 b) vedrørende HS, der svarer til almindelig tariferingsbestemmelse 3 b) vedrørende KN, kan den karaktergivende faktor variere efter varernes art, og den kan f.eks. bestemmes af materialet eller bestanddelenes omfang, mængde, vægt eller værdi eller af den betydning, som et af materialerne har for varens anvendelse.
KN
13
Således som det fremgår af artikel 1, stk. 1, i forordning nr. 2658/87, regulerer KN, der opstilles af Europa-Kommissionen, tarifering af de varer, der indføres i Den Europæiske Union. I henhold til forordningens artikel 3, stk. 1, gengiver denne nomenklatur HS’ positioner og sekscifrede underpositioner, idet kun det syvende og ottende ciffer er underinddelinger, der er specifikke for nomenklaturen.
14
Den affattelse af KN, der finder anvendelse på de faktiske omstændigheder i tvisten i hovedsagen, følger af gennemførelsesforordning nr. 1101/2014 og gennemførelsesforordning 2015/1754.
15
Pos. 2206 og 2208 i KN gengiver ordlyden af pos. 2206 og 2208 i HS.
16
Pos. 2206 i KN omfatter bl.a. underposition 22060031 (mousserende æblecider og pærecider), 22060051 (ikke-mousserende æblecider og pærecider, i beholdere med indhold af 2 liter eller derunder) og 22060081 (ikke-mousserende æblecider og pærecider, i beholdere med indhold af over 2 liter), som alle finder anvendelse på æblecider og pærecider, samt underposition 22060039 (mjød og andre gærede drikkevarer, mousserende; blandinger af gærede drikkevarer samt blandinger af gærede drikkevarer med ikke-alkoholholdige drikkevarer, mousserende (undtagen øl, vin af friske druer, druemost, piquettevin samt æble- og pærevin)) og 22060059 (mjød og andre gærede drikkevarer, ikke-mousserende, i beholdere med indhold af 2 liter eller derunder; blandinger af gærede drikkevarer samt blandinger af gærede drikkevarer med ikke-alkoholholdige drikkevarer, ikke-mousserende, i beholdere med indhold af 2 liter eller derunder (undtagen vin af friske druer, druemost, vermouth og anden vin af friske druer, tilsat aromatiske planter eller aromastoffer, piquettevin samt æble- og pærevin)), der finder anvendelse på andre gærede alkoholholdige drikkevarer end æblecider og pærecider.
17
Tariferingen af varer i KN er baseret på de almindelige tariferingsbestemmelser vedrørende den kombinerede nomenklatur, der er fastsat i afsnit I, punkt A, i KN’s del I med overskriften »Bestemmelser«.
18
Almindelig tariferingsbestemmelse 1 vedrørende KN er sålydende:
»Overskrifter til afsnit, kapitler og underkapitler tjener alene til orientering; tariferingen skal ske med hjemmel i positionsteksterne og de til afsnit og kapitler knyttede bestemmelser samt, for så vidt det ikke strider mod de nævnte tekster og bestemmelser, efter nedenstående regler.«
19
Almindelig tariferingsbestemmelse 2 b) vedrørende KN er affattet således:
»Når et bestemt materiale nævnes i en positionstekst, henhører materialet under positionen såvel i ren tilstand som blandet med eller i forbindelse med andre materialer. Når varer fremstillet af et bestemt materiale nævnes, tages der herved sigte på varer fremstillet såvel helt som delvis af det pågældende materiale. Den nærmere fremgangsmåde ved tariferingen af blandinger og af sammensatte varer er angivet i punkt 3 nedenfor.«
20
Almindelig tariferingsbestemmelse 3 vedrørende KN har følgende ordlyd:
»Såfremt varer ved anvendelse af ovennævnte punkt 2 b) eller af andre årsager kan henføres under to eller flere positioner, afgøres tariferingen efter følgende regler:
a)
Den position, der har den mest specificerede varebeskrivelse, skal foretrækkes for positioner med en mere almindelig varebeskrivelse. Såfremt to eller flere positioner hver for sig kun nævner en del af de materialer, som indgår i blandinger eller sammensatte varer, eller en del af varer i sæt til detailsalg, betragtes disse positioner som lige specificerede for disse varer, selv om en af dem giver en mere fuldstændig eller præcis beskrivelse af varerne.
b)
Når den foran under a) nævnte regel ikke kan anvendes ved tariferingen af blandinger eller sammensatte varer, bestående af forskellige materialer eller forskellige bestanddele, eller af varer i sæt til detailsalg, tariferes de pågældende varer, som om de bestod af det materiale eller den bestanddel, der er karaktergivende, for så vidt udøvelsen af et skøn herover forekommer mulig.
[…]«
21
Almindelig tariferingsbestemmelse 6 vedrørende KN er sålydende:
»Tariferingen af varer i underpositionerne inden for en position skal ske med hjemmel i underpositionsteksterne og de dertil hørende bestemmelser samt – med de fornødne tillempninger – efter ovennævnte bestemmelser, idet kun underpositioner på samme niveau er sammenlignelige. For denne bestemmelse gælder, at også relevante afsnits- og kapitelbestemmelser finder anvendelse, medmindre andet følger af sammenhængen.«
Rumænsk ret
22
Hvad angår punktafgifter finder artikel 20612 i Legea nr. 571/2003 privind Codul fiscal (lov nr. 571/2003 om skatter og afgifter) af 22. december 2003 (Monitorul Oficial al României, del I, nr. 927 af 23.12.2003, herefter »lov nr. 571/2003«) anvendelse for 2015, mens artikel 351, litra b), i Legea nr. 227/2015 privind Codul fiscal (lov nr. 227/2015 om skatter og afgifter) af 8. september 2015 (Monitorul Oficial al României, del I, nr. 688 af 10.9.2015, herefter »lov nr. 227/2015«) finder anvendelse for 2016. I henhold til disse bestemmelser i lov nr. 571/2003 og lov nr. 227/2015 er andre gærede drikkevarer end øl og vin alle de varer, der henhører under KN-pos. 2206, med undtagelse af andre mousserende gærede drikkevarer med et alkoholindhold på over 1,2% vol., men under 13% vol. (for 2016) eller 10% vol. (for 2015), samt de mousserende gærede drikkevarer, som henhører under KN-underposition 22060039 med et alkoholindhold på over 1,2% vol., men under 13% vol. (for 2016) eller 10% vol. (for 2015).
23
I henhold til punkt 3.1 i bilag nr. 1 til afsnit VII – med overskriften »Punktafgifter« – i lov nr. 571/2003 er punktafgiftssatsen for køb af varer henhørende under KN-underposition 22060039 på 213,21 rumænske lei pr. hl (RON/hl) (dvs. ca. 41,88 EUR/hl) af varen, mens punktafgiftssatsen for køb af varer henhørende under KN-toldunderposition 22060059 er på 47,38 RON/hl (dvs. ca. 9,31 EUR/hl) af varen.
24
I henhold til punkt 3.1 i bilag nr. 1 til afsnit VIII – med overskriften »Punktafgifter og andre særlige afgifter« – i lov nr. 227/2015 er punktafgiftssatsen for køb af varer henhørende under KN-underposition 22060039 på 47,38 RON/hl af varen, mens punktafgiftssatsen for køb af varer henhørende under KN-toldunderposition 22060059 er på 396,84 RON/hl (dvs. ca. 77,97 EUR/hl) af varen.
25
Hvad angår KN-underposition 22060051, som omfatter »æblecider og pærecider«, er punktafgiftssatsen i Rumænien på nul i henhold til punkt 3.1.1 i bilag nr. 1 til afsnit VII i lov nr. 571/2003, der var gældende indtil den 31. december 2015, og i henhold til punkt 3.1.1 i bilag nr. 1 til afsnit VIII i lov nr. 227/2015, som trådte i kraft den 1. januar 2016.
Tvisten i hovedsagen og det præjudicielle spørgsmål
26
I perioden 2015-2016 købte Heineken România inden for Fællesskabets ordning i alt 155486,48 hl alkoholholdige drikkevarer af mærket Strongbow tappet på dåser og flasker, som selskabet derefter videresolgte til forskellige kunder på det nationale marked.
27
I forbindelse med indførslen af de nævnte alkoholholdige drikkevarer på rumænsk område tariferede Heineken România disse varer i underposition 22060051 i KN, der svarer til betegnelsen »Æblecider og pærecider«, idet selskabet anvendte såvel den tarifering, der var blevet angivet af den bulgarske producent, som disse varer var blevet erhvervet fra, som den tarifering, der var blevet angivet af den slovakiske producent, Heineken Slovensko. Der blev følgelig ikke betalt nogen punktafgift, da punktafgiftssatsen i Rumænien for toldunderposition 22060051 var på nul.
28
Efter en kontrol, som blev foretaget af Direcția Regională Vamală Craiova – Biroul Vamal Dolj (det regionale tolddirektorat i Craiova, toldstedet i Dolj, Rumænien) den 29. september 2015 ved udtagning af vareprøver – nemlig drikkevarer af mærket Strongbow tappet på dåser og flasker – der var punktafgiftspligtige, og som var blevet afsendt fra et godkendt lager i Bulgarien, og efter et trepartsmøde mellem Heineken România, skatteinspektoratet og repræsentanter for Direcția Generală a Vămilor (generaldirektoratet for told, Rumænien) anførte sidstnævnte i en skrivelse af 8. marts 2018, at »den foreslåede tarifering af de analyserede varer svarede til KN-underposition 22060039 eller KN-underposition 22060059, afhængigt af det målte overtryk«. Forslaget til tarifering var baseret på den konstatering, at disse produkter var blandinger, der indeholdt cider og andre stoffer, idet cideren i sig selv var et produkt, som var fremstillet af en blanding af råvarer, der var genstand for gæring, nærmere bestemt 25% æblesaft og glukose. Analyseattesterne viste desuden, at en betydelig del af alkoholen hidrørte fra andre planter end æbler. Ifølge det nævnte forslag kunne disse produkter derfor ikke kvalificeres som drikkevarer fremstillet ved gæring af æblesaft.
29
Endvidere henvendte Direcția Generală a Vămilor (generaldirektoratet for told) sig til den bulgarske toldforvaltning for så vidt angår tariferingen af »Strongbow cider«. Sidstnævnte var enig i den foreslåede omtarifering i en af underpositionerne 22060039 eller 22060059.
30
Som følge af omtariferingen pålagde afgiftskontrolorganerne ved afgiftsansættelse af 23. november 2018 Heineken România supplerende afgiftsforpligtelser, nemlig forpligtelsen til at betale punktafgifter på 22473840 RON (ca. 4422591 EUR) og merværdiafgift (moms) på 5213296 RON (ca. 1025916 EUR). Ved en efterfølgende afgiftsansættelse af 27. november 2018 pålagde skatte- og afgiftsmyndighederne ligeledes Heineken România strafgebyrer og morarenter, som var accessoriske i forhold til de således pålagte forpligtelser.
31
Heineken România indgav en administrativ klage over afgiftsansættelserne af 23. november 2018 og 27. november 2018 samt den afgiftskontrolrapport af 23. november 2018, hvorpå de var støttet, til den kompetente rumænske skatte- og afgiftsmyndighed. Ved afgørelse af 25. juli 2019 bekræftede den sidstnævnte myndighed disse ansættelser og denne rapport, idet den fandt, at den supplerende afgiftsbyrde med hensyn til den »Strongbow cider«, der var blevet erhvervet fra det godkendte lager i Bulgarien, var blevet fastsat korrekt.
32
Heineken România anlagde sag til prøvelse af de afgiftsansættelser, den rapport og den afgørelse, der er nævnt i præmis 30 og 31 ovenfor, ved Curtea de Apel București (appeldomstolen i Bukarest, Rumænien) med påstand om annullation af disse retsakter.
33
I forbindelse med sagen ved Curtea de Apel București (appeldomstolen i Bukarest) blev der anmodet om en sagkyndig udtalelse. Af den sagkyndige rapport, der blev udarbejdet som følge af denne anmodning, fremgår det dels, at den analyserede vareprøve frembød de organoleptiske kendetegn for æblecider, at opfattelsen af smag og duft af æbler kunne forstærkes ved tilsætning af en naturlig aroma, og at arten af ethylalkoholen – dvs. arten af de sukkerarter, hvoraf denne alkohol fremkom ved alkoholgæringen – ikke havde nogen indvirkning på de organoleptiske kendetegn for den alkoholholdige drikkevare, som æblecider er, dels at for så vidt angår denne vareprøves fysiske og kemiske egenskaber lå alkoholindholdet, det samlede sukkerindhold (invertsukker) og det samlede indhold af svovldioxid inden for de grænser, der var fastsat i den kvalitetsattest, som det godkendte lager i Bulgarien havde udstedt for »Cidre Gold Apple alc. 4,5% vol«.
34
Ved dom af 2. november 2021 gav Curtea de Apel București (appeldomstolen i Bukarest) Heineken România medhold i det af selskabet anlagte søgsmål og annullerede følgelig delvist afgiftskontrolrapporten og afgiftsansættelsen af 23. november 2018 samt den afgørelse af 25. juli 2019, hvorved dette selskab var blevet pålagt supplerende afgiftsforpligtelser i form af punktafgifter og moms. Ved samme dom annullerede den nævnte domstol afgiftsansættelsen af 27. november 2018, hvorved der var blevet pålagt accessoriske afgiftsforpligtelser ud over de afgiftsforpligtelser, som var fastsat i afgiftsansættelsen af 23. november 2018.
35
Direcția Generală de Administrare a Marilor Contribuabili (generaldirektoratet for forvaltning af store skatteydere) og Agenția Națională de Administrare Fiscală (ANAF) (den nationale styrelse for skatter og afgifter) har iværksat kassationsappel ved Înalta Curte de Casație și Justiție (kassationsdomstol, Rumænien), som er den forelæggende ret, til prøvelse af dommen fra Curtea de Apel București (appeldomstolen i Bukarest). De har i det væsentlige gjort gældende, at Curtea de Apel București (appeldomstolen i Bukarest) med urette annullerede de forpligtelser, der var blevet pålagt i form af punktafgifter, moms og accessoriske afgiftsmæssige forpligtelser, med den begrundelse, at den omhandlede vare, henset til alkoholens art og varens reelle sammensætning, således som denne fremgik af oplysningerne på selve etiketten på denne vare, ikke kunne henføres under de toldunderpositioner, der var specifikke for »æblecider«, men skulle tariferes i underpositionerne »Andre varer«, som er omfattet af samme pos. 2206, og for hvilke der skulle betales punktafgift i Rumænien.
36
På denne baggrund har Înalta Curte de Casație și Justiție (kassationsdomstol) besluttet at udsætte sagen og forelægge Domstolen følgende præjudicielle spørgsmål:
»Skal bilag I til [forordning nr. 2658/87], som ændret ved [gennemførelsesforordning nr. 1101/2014] og [gennemførelsesforordning 2015/1754], fortolkes således, at en drikkevare som den i hovedsagen omhandlede, der består af gæret æblesaft af koncentrat (25%), vand, glukose-fruktosesirup, æblesyre, kuldioxid, kaliummetabisulfit og forskellige aromaer, og hvis andel af alkohol fra andre planter end æbler er på mindst 48%, 50%, 51%, 52% eller 53% (afhængigt af typen af drikkevaren [af mærket] Strongbow, tappet på 33 cl-flasker eller 40 cl-dåser) i forhold til andelen af alkohol fra gæring af æbler, men som udviser de organoleptiske kendetegn [for æblecider], skal tariferes i enten [underposition] 22060031, 22060051 eller 22060081 eller i [underposition] 22060039 eller 22060059?«
Om det præjudicielle spørgsmål
37
Med sit spørgsmål ønsker den forelæggende ret nærmere bestemt oplyst, om KN skal fortolkes således, at drikkevarer, hvoraf 25% består af gæret æblesaft af koncentrat, vand, glukose-fruktosesirup, æblesyre, kuldioxid, kaliummetabisulfit og forskellige aromaer, og hvis andel af alkohol hidrørende fra andre planter end æbler er på mellem 48% og 53%, men som frembyder de organoleptiske kendetegn for æblecider, skal tariferes i enten underposition 22060031, 22060051 eller 22060081 i KN eller i denne nomenklaturs underposition 22060039 eller 22060059.
38
Med henblik på besvarelsen af det forelagte spørgsmål skal det indledningsvis bemærkes, at når en EU-retsinstans er forelagt en anmodning om præjudiciel afgørelse vedrørende tarifering, er dens opgave i højere grad at oplyse den nationale retsinstans om de kriterier, ved anvendelse af hvilke sidstnævnte retsinstans er i stand til at tarifere de pågældende varer korrekt i KN, end selv at foretage en sådan tarifering. Denne tarifering følger af en rent faktuel vurdering, som det ikke tilkommer Retten at foretage inden for rammerne af en præjudiciel forelæggelse (jf. dom af 20.10.2022, Mikrotīkls, C-542/21, EU:C:2022:814, præmis 21 og den deri nævnte retspraksis).
39
I denne henseende fremgår det af retspraksis, at i henhold til almindelig tariferingsbestemmelse 1 vedrørende KN skal tariferingen af varer ske i henhold til positionsteksterne og de til afsnit og kapitler i denne nomenklatur knyttede bestemmelser. Hensynet til retssikkerheden og kontrolmulighederne kræver, at det afgørende kriterium for disse varers tarifering i almindelighed skal søges i deres objektive karakteristika og egenskaber, således som disse fremgår af ordlyden af positionen i KN og de tilsvarende til afsnit og kapitler knyttede bestemmelser. Den pågældende vares bestemmelse kan udgøre et objektivt kriterium ved tariferingen, såfremt varen og dens bestemmelse hænger uløseligt sammen, og bestemmelsen skal påvises ud fra varens objektive karakteristika og egenskaber (jf. dom af 20.10.2022, Mikrotīkls, C-542/21, EU:C:2022:814, præmis 22 og den deri nævnte retspraksis).
40
Endvidere har Domstolen gentagne gange fastslået, at selv om de forklarende bemærkninger til HS og KN ikke har nogen bindende virkning, udgør de et vigtigt hjælpemiddel til at sikre en ensartet anvendelse af den fælles toldtarif, hvorfor de som sådan kan betragtes som gyldige bidrag til dens fortolkning (jf. dom af 20.10.2022, Mikrotīkls, C-542/21, EU:C:2022:814, præmis 23 og den deri nævnte retspraksis).
41
Det fremgår af forelæggelsesafgørelsen og af de for Retten fremlagte sagsakter, at de produkter, der er omhandlet i hovedsagen, består af en blanding af en ingrediens benævnt »cider« – bestående af alkohol hidrørende fra gæring af æblesaft og andre gærede planter – samt andre stoffer (vand, sirup, konserveringsmidler, aromaer og kuldioxid).
42
Indledningsvis skal det bemærkes, at det af pos. 2206 i KN fremgår, at denne position omfatter »[a]ndre gærede drikkevarer ([f.eks.] æblecider, pærecider og mjød)[,] blandinger af gærede drikkevarer samt blandinger af gærede drikkevarer med ikke-alkoholholdige drikkevarer, ikke andetsteds tariferet«.
43
Af de forklarende bemærkninger til pos. 2206 i HS, der svarer til toldpos. 2206 i KN, fremgår dels, at æblecider er en »en alkoholholdig drikkevare, fremstillet ved gæring af æblesaft«, dels at tilsætning af alkohol til drikkevarer henhørende under denne position ikke er til hinder for, at disse drikkevarer bevarer denne tarifering, forudsat at den fremkomne drikkevare bevarer karakteren af en vare henhørende under denne position, dvs. karakteren af en gæret drikkevare.
44
Det fremgår desuden af forelæggelsesafgørelsen, at de i hovedsagen omhandlede produkter ikke besidder egenskaberne ved destilleret alkohol, som henhører under pos. 2208 i KN, men egenskaberne ved gærede drikkevarer henhørende under pos. 2206 i KN, henset til almindelig tariferingsbestemmelse 1.
45
Med henblik på at afgøre, i hvilken underposition i pos. 2206 i KN varer som de i hovedsagen omhandlede skal tariferes, skal det indledningsvis bemærkes, at det af ordlyden af underposition 22060031, 22060051 og 22060081 fremgår, at disse udelukkende vedrører æblecider og pærecider, uden at der angives yderligere. Det fremgår derimod af ordlyden af underposition 22060039 og 22060059, at disse underpositioner vedrører andre gærede drikkevarer, uden at der angives yderligere. I de forklarende bemærkninger til HS bliver det præciseret, at pos. 2206 omfatter alle andre gærede drikkevarer end dem, der er omfattet af pos. 2203-2205.
46
Indledningsvis skal det bemærkes, at i henhold til almindelig tariferingsbestemmelse 6 vedrørende KN skal tariferingen af varer i underpositionerne inden for en position ske efter underpositionsteksterne og de dertil hørende bestemmelser samt – med de fornødne tillempninger – efter de almindelige tariferingsbestemmelser vedrørende den kombinerede nomenklatur med hensyn til tariferingen af varerne i toldpositionerne, herunder efter de almindelige tariferingsbestemmelser 2 b), 3 a) og 3 b) (jf. i denne retning dom af 17.6.1997, Eru Portuguesa, C-164/95, EU:C:1997:302, præmis 14, og af 27.6.2024, Prysmian Cabluri şi Sisteme, C-168/23, EU:C:2024:557, præmis 29).
47
Det fremgår af almindelig tariferingsbestemmelse 2 b) vedrørende KN, at når et bestemt materiale nævnes i en positionstekst – og dermed analogt i en underpositionstekst – henhører materialet under positionen såvel i ren tilstand som blandet med eller i forbindelse med andre materialer. I henhold til denne regel er den nærmere fremgangsmåde ved tariferingen af blandinger som de i hovedsagen omhandlede varer (jf. præmis 41 ovenfor) angivet i almindelig tariferingsbestemmelse 3 vedrørende KN.
48
Det fremgår af almindelig tariferingsbestemmelse 3 a) vedrørende KN, at såfremt varer ved anvendelse af almindelig tariferingsbestemmelse 2 b) vedrørende KN kan henføres under to eller flere positioner, og dermed analogt under to eller flere underpositioner, skal den position, der har den mest specificerede varebeskrivelse, foretrækkes for positioner med en mere almindelig varebeskrivelse. Ved analogi skal den mest specificerede underposition således foretrækkes for underpositioner med en mere generel rækkevidde. Såfremt to eller flere positioner, eller analogt underpositioner, hver for sig kun nævner en del af de materialer, som indgår i blandinger, skal disse positioner, eller analogt underpositioner, imidlertid betragtes som lige specificerede for disse varer, selv om en af dem i øvrigt giver en mere præcis eller mere fuldstændig beskrivelse af varerne.
49
Endelig fremgår det af almindelig tariferingsbestemmelse 3 b) vedrørende KN, at når almindelig tariferingsbestemmelse 3 a) vedrørende denne nomenklatur ikke kan anvendes ved tariferingen af blandinger, tariferes de pågældende varer, som om de bestod af det materiale, der er karaktergivende, for så vidt udøvelsen af et skøn herover forekommer mulig.
50
Således som det fremgår af forelæggelsesafgørelsen og af de for Retten fremlagte sagsakter, består produkter som de i hovedsagen omhandlede af en blanding af alkohol, der er opnået ved gæring af æblesaft, og dermed af æblecider, hvilken alkohol henhører under underposition 22060031, 22060051 og 22060081 (vedrørende æblecider), af alkohol, der hidrører fra gæring af andre planter, og som henhører under underposition 22060039 og 22060059 (vedrørende andre gærede drikkevarer), samt af andre stoffer. Produkter som de i hovedsagen omhandlede kan derfor tariferes i forskellige toldunderpositioner.
51
I henhold til almindelig tariferingsbestemmelse 2 b) vedrørende KN skal tariferingen af produkter som de i hovedsagen omhandlede derfor foretages efter den metode, der er fastsat i almindelig tariferingsbestemmelse 3 vedrørende KN.
52
I denne henseende skal det bemærkes, at første punktum i almindelig tariferingsbestemmelse 3 a) vedrørende KN ikke gør det muligt at foretage en tarifering af produkter som de i hovedsagen omhandlede. Henset til deres sammensætning indeholder disse nemlig dels æblecider, dels alkohol opnået ved gæring af andre planter end æbler. I lyset af andet punktum i denne almindelige tariferingsbestemmelse, der – som anført i præmis 48 ovenfor – præciserer, at såfremt to eller flere positioner hver for sig kun nævner en del af de materialer, som indgår i blandinger eller sammensatte varer, betragtes disse positioner som lige specificerede for disse varer, selv om en af dem giver en mere fuldstændig eller præcis beskrivelse af varerne, kan hverken underpositionerne vedrørende æblecider eller underpositionerne vedrørende andre gærede drikkevarer følgelig anses for at have »den mest specificerede« varebeskrivelse i den nævnte almindelige tariferingsbestemmelses forstand (jf. analogt dom af 3.6.2021, BalevBio, C-76/20, EU:C:2021:441, præmis 63).
53
Under disse omstændigheder skal almindelig tariferingsbestemmelse 3 b) vedrørende KN anvendes med henblik på tariferingen af produkter som de i hovedsagen omhandlede (jf. analogt dom af 7.5.2009, Siebrand, C-150/08, EU:C:2009:294, præmis 30).
54
I henhold til den nævnte almindelige tariferingsbestemmelse og med henblik på at tarifere et produkt er det nødvendigt at fastslå, hvilket blandt de materialer, som produktet består af, der er karaktergivende (jf. dom af 7.5.2009, Siebrand, C-150/08, EU:C:2009:294, præmis 31 og den deri nævnte retspraksis).
55
Ifølge punkt 8 i de forklarende bemærkninger til almindelig tariferingsbestemmelse 3 b) vedrørende HS, der svarer til almindelig tariferingsbestemmelse 3 b) vedrørende KN, kan den karaktergivende faktor variere efter de pågældende varers art, og den kan f.eks. bestemmes af materialet eller bestanddelenes omfang, mængde, vægt eller værdi, eller af den betydning, som et af materialerne har for disse varers anvendelse (dom af 7.5.2009, Siebrand, C-150/08, EU:C:2009:294, præmis 34).
56
I denne forbindelse fremgår det af præmis 35-38 i dom af 7. maj 2009, Siebrand (C-150/08, EU:C:2009:294), at der med henblik på fastlæggelsen af den karaktergivende faktor – som omhandlet i almindelig tariferingsbestemmelse 3 b) vedrørende KN – for drikkevarer, der er fremstillet på basis af gæret alkohol, og som er tilsat andre stoffer, kan tages hensyn til flere objektive karakteristika og egenskaber. Disse omfatter for det første de typer af alkohol, der er indeholdt i de pågældende produkter, og hver af disse alkoholtypers bidrag til disse produkters alkoholmængde og ‑indhold, for det andet produkternes organoleptiske karakteristika og for det tredje disse produkters bestemmelse, forudsat at denne hænger uløseligt sammen med produkterne, og denne sammenhæng kan påvises ud fra produkternes objektive karakteristika og egenskaber. Endelig skal der foretages en samlet vurdering af disse tre kriterier (jf. i denne retning dom af 7.5.2009, Siebrand, C-150/08, EU:C:2009:294, præmis 39, og af 12.5.2016, Toorank Productions, C-532/14 og C-533/14, EU:C:2016:337, præmis 55).
57
Hvad angår det første kriterium, der er nævnt i præmis 56 ovenfor, skal det indledningsvis bemærkes, at den alkohol, der er indeholdt i drikkevarer som de i hovedsagen omhandlede, hidrører fra gæring af æbler og andre planter end æbler, idet hver enkelt af disse alkoholtyper i væsentlig grad bidrager til alkoholmængden og ‑indholdet i disse drikkevarer.
58
Andelen af alkohol hidrørende fra andre planter end æbler i drikkevarer som de i hovedsagen omhandlede udgør mindst 48%, 50%, 51%, 52% eller 53% alt efter typen af drikkevare. Den del af alkohol, der hidrører fra gæring af æblesaft, og den, der hidrører fra andre planter end æbler, er derfor næsten lige store.
59
Det skal bemærkes, at hverken KN eller de forklarende bemærkninger til HS vedrørende toldunderpositionerne om æblecider fastsætter, at æblecider skal indeholde en bestemt minimumsprocentdel af alkohol opnået ved gæring af æblesaft, hvilken ingrediens er nødvendig for fremstilling af æblecider. Underposition 22060031, 22060051 og 22060081 vedrører ganske vist specifikt æblecider, dvs. en alkoholholdig drikkevare fremstillet ved gæring af æblesaft, hvilket forudsætter, at en drikkevare, der henhører under disse underpositioner, indeholder en vis procentdel af gæret æblesaft. Det kan imidlertid ikke alene af det i ordlyden af disse underpositioner indeholdte udtryk »æblecider« udledes, at der kræves en minimumsprocentdel af gæret æblesaft, for at en drikkevare kan tariferes i disse underpositioner (jf. analogt dom af 13.3.2019, B.S. (Malt i øl), C-195/18, EU:C:2019:197, præmis 34).
60
Det skal ligeledes bemærkes, at de forklarende bemærkninger til HS vedrørende pos. 2206 udtrykkeligt anerkender muligheden for at tilsætte alkohol til de drikkevarer, der henhører under denne position, forudsat at den fremkomne drikkevare bevarer karakteren af en vare henhørende under denne position. Det samme gælder analogt for underposition 22060031, 22060051 og 22060081.
61
Desuden udgør den omstændighed, at en bestemt type alkohol findes i en større mængde i forhold til en anden type alkohol, alene ét kriterium blandt flere, som skal tages i betragtning ved afgørelsen af den bestanddel, som er karaktergivende for det pågældende produkt (jf. i denne retning dom af 12.5.2016, Toorank Productions, C-532/14 og C-533/14, EU:C:2016:337, præmis 57).
62
Det følger heraf, at den omstændighed, at produkter som de i hovedsagen omhandlede ikke alene indeholder en betydelig del af alkohol, der er opnået ved gæring af æblesaft – hvilken ingrediens er nødvendig for fremstillingen af æblecider – men også indeholder en betydelig del af alkohol opnået ved gæring af andre planter end æbler, ikke i sig selv er tilstrækkelig til at udelukke sådanne produkter fra KN-underpositionerne vedrørende æblecider (jf. analogt dom af 13.3.2019, B.S. (Malt i øl), C-195/18, EU:C:2019:197, præmis 38).
63
Hvad dernæst angår det andet kriterium, der er nævnt i præmis 56 ovenfor, skal det afgøres, om de organoleptiske egenskaber ved produkter som de i hovedsagen omhandlede svarer til de organoleptiske kendetegn ved de varer, der tariferes i underposition 22060031, 22060051 og 22060081 vedrørende æblecider, eller til de organoleptiske kendetegn ved de varer, som tariferes i underposition 22060039 og 22060059 vedrørende andre gærede drikkevarer. I denne forbindelse kan smagen og duften udgøre objektive karakteristika og egenskaber ved produktet (jf. analogt dom af 7.5.2009, Siebrand, C-150/08, EU:C:2009:294, præmis 36).
64
Det fremgår af de oplysninger, der er indeholdt i forelæggelsesafgørelsen, at produkter som de i hovedsagen omhandlede har æbleciders organoleptiske egenskaber, navnlig for så vidt angår deres smag og duft, idet tilsætning af naturlige aromaer eller sukker hverken har nogen betydning i denne henseende eller forstærker disse organoleptiske opfattelser.
65
På trods af den betydelige andel af alkohol, der hidrører fra gæring af andre planter end æbler samt tilsætningen af andre stoffer, har de i hovedsagen omhandlede produkter – henset til de elementer, der er kendetegnende for disse produkter – ikke mistet de organoleptiske egenskaber, der er særlige for æblecider, som er karaktergivende for denne, og som svarer til de egenskaber, der kendetegner de produkter, som tariferes i underpositionerne vedrørende æblecider (jf. analogt dom af 7.5.2009, Siebrand, C-150/08, EU:C:2009:294, præmis 37).
66
Hvad endelig angår det tredje kriterium, der er nævnt i præmis 56 ovenfor, synes det at fremgå af de for Retten fremlagte sagsakter, at de objektive karakteristika og egenskaber ved drikkevarer som de i hovedsagen omhandlede, herunder deres farve og deres handelsnavn, der knytter mærket Strongbow til angivelsen »æblecider«, svarer til de objektive karakteristika og egenskaber ved drikkevarer, som er bestemt til at blive indtaget som æblecider, hvilket det imidlertid tilkommer den forelæggende ret at efterprøve.
67
Med forbehold af den nævnte efterprøvelse, som den forelæggende ret skal foretage, må det fastslås, at produkter som de i hovedsagen omhandlede frembyder de væsentlige karaktergivende egenskaber ved de produkter, der tariferes i toldunderposition 22060031, 22060051 eller 22060081 i KN vedrørende æblecider.
68
Henset til samtlige ovenstående betragtninger skal det forelagte spørgsmål besvares med, at KN skal fortolkes således, at denne nomenklaturs toldunderposition 22060031, 22060051 og 22060081 omfatter drikkevarer, hvoraf 25% består af gæret æblesaft af koncentrat, vand, glukose-fruktosesirup, æblesyre, kuldioxid, kaliummetabisulfit og forskellige aromaer, hvis andel af alkohol hidrørende fra andre planter end æbler er på mellem 48% og 53%, men som frembyder de organoleptiske kendetegn for æblecider, og hvis bestemmelse svarer til æblecider.
Sagsomkostninger
69
Da sagens behandling i forhold til hovedsagens parter udgør et led i den sag, der verserer for den forelæggende ret, tilkommer det denne at træffe afgørelse om sagsomkostningerne. Bortset fra nævnte parters udgifter kan de udgifter, som er afholdt i forbindelse med afgivelse af indlæg for Retten, ikke erstattes.
På grundlag af disse præmisser kender
RETTEN (Anden Afdeling, sat med fem dommere)
for ret:
Den kombinerede nomenklatur, der er indeholdt i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif, som ændret ved Kommissionens gennemførelsesforordning (EU) nr. 1101/2014 af 16. oktober 2014 og Kommissionens gennemførelsesforordning (EU) 2015/1754 af 6. oktober 2015,
skal fortolkes således, at
denne nomenklaturs toldunderposition 22060031, 22060051 og 22060081 omfatter drikkevarer, hvoraf 25% består af gæret æblesaft af koncentrat, vand, glukose-fruktosesirup, æblesyre, kuldioxid, kaliummetabisulfit og forskellige aromaer, hvis andel af alkohol hidrørende fra andre planter end æbler er på mellem 48% og 53%, men som frembyder de organoleptiske kendetegn for æblecider, og hvis bestemmelse svarer til æblecider.
Półtorak
Hesse
Steinfatt
Petrlík
Dimitrakopoulos
Afsagt i offentligt retsmøde i Luxembourg den 4. marts 2026.
Underskrifter
(
*1
) – Processprog: rumænsk.